ពីឈី ជាប់ក្នុងព្យុះ

Manisha Chaudhry

Mala Kumar

ពីឈី ពិបាកចិត្តនិងឯកោ។ ថ្ងៃម្សិលមិញ វានៅជាមួយត្រីបបែលម៉ាន់តាមួយហ្វូង។ ពួកគេនៅឆ្ងាយពីឆ្នេរកោះអាន់ដាម៉ាន់ និងកោះនីកូបា។ ទីនោះពួកគេបានស៊ីត្រីអស់ច្រើនសន្ធឹកសន្ធាប់។

ពួកគេកញ្ជ្រោកលោតលេងលើផ្ទៃមហាសមុទ្រឥណ្ឌាដ៏ស្រស់ស្អាត! កប៉ាល់មួយបើកតម្រង់មក។ ពីឈី មុជចុះទឹកយ៉ាងជ្រៅ។ មិត្តភក្ដិវាក៏ចែកផ្លូវគ្នាខ្ចាត់ខ្ចាយអស់។ ពីឈី ប្រឹងទទះព្រុយដ៏ធំរបស់ខ្លួន។ វាព្យាយាមហែលទៅរកទីសុវត្ថិភាព។

ពេលនោះមានផ្លេកបន្ទោរឆ្វាច លាយសំឡេងផ្គរលាន់។ ពីឈី វង្វេងទិសដៅហើយ។ សមុទ្រប្រែខ្មៅងងឹតសម្រាប់វា។ រលកធំមួយបោករុញច្រានវាទៅក្រោមកប៉ាល់។ អ្ហា! មានស្នាមរលាត់នៅក្រោមពោះវា។

វាដឹងថាត្រូវធ្វើអ្វីហើយ។ វាត្រូវស្វែងរកមិត្តភក្ដិរបស់ខ្លួន។ ប៉ុន្តែដំបូងវាត្រូវព្យាបាលរបួសសិន។ វាខំហែលសំកាំងយ៉ាងលឿនទៅកាន់ឆ្នេរ។

បេះដូង ពីឈី លោតញាប់។ វាគិតថា មិនគួរខ្លួនវាធំបែបនេះសោះ។ ប្រវែងវា១០ម៉ែត្រ ទម្ងន់ជាង៩០០គីឡូក្រាម! វាត្រូវទៅមន្ទីរពេទ្យ។ លឿនឡើង! ជីវិតវាពឹងលើខ្លួនវាហើយ។

ពេលនោះ វាឃើញប៉មបំភ្លឺនៅលើឆ្នេរ។ វាលោតយ៉ាងសប្បាយ។ ពីឈី បានមកដល់មន្ទីរពេទ្យហើយ។ នោះជាមន្ទីរពេទ្យធម្មជាតិ។

ភ្លាមនោះ ហ្វូងត្រីតូចៗដ៏ច្រើន បានហែលជុំវិញវា។ ត្រីដែលវាស៊ីពីមុន ពេលនេះក្លាយជាពេទ្យព្យាបាលវាម្ដង។ ពួកគេបានសម្អាតស្នាមមុតដ៏ជ្រៅនៅលើពោះវា។

“ត្រីអ្នកសម្អាត”ទាំងនេះ នាំគ្នាស៊ីច្បិចស្បែកដែលដាច់រលាត់។ មិនយូរប៉ុន្មាន ពីឈី ក៏បានធូរស្បើយ។ វាស្រឡាញ់មហាសមុទ្រឥណ្ឌាណាស់។ ទីនេះមានភាវៈមានជីវិតជាង ៥០០ប្រភេទ កំពុងរស់នៅ។

មិត្តអ្នកអាន មហាសមុទ្រឥណ្ឌា មានឈ្មោះសំស្ក្រឹតថា រតនករ (រៈតៈន៉ៈកៈរៈ ឬរៈតៈន៉ៈក) មានន័យថារ៉ែត្បូង ឬអ្នកផលិតត្បូង ឬអ្នកជីកត្បូង។ បបែលម៉ាន់តា តែងទៅកាន់ស្ថានីយ៍សម្អាត។ ស្ថានីយ៍សម្អាត នេះអាចហៅម្យ៉ាងទៀតថា មន្ទីរពេទ្យធម្មជាតិក្នុងសមុទ្រ។ នៅទីនោះ ត្រីតូចៗដូចជាត្រីអប្សរជាដើម ហែលតាមស្រកីបបែលម៉ាន់តា និងស្បែករបស់វា។ គេហៅត្រីទាំងនោះថា ត្រីអ្នកសម្អាត។ ព្រោះពួកវាជួយសម្អាតបបែលម៉ាន់តាដោយស៊ីប៉ារ៉ាសិត និងជាលិកាស្បែកដែលងាប់។ ថ្វីបើបបែលម៉ាន់តាមានខ្លួនធំក៏ដោយ ប៉ុន្តែវាជាត្រីស្លូត។ ពួកវាត្រូវសត្វធំៗដូចជាឆ្លាម និងបាឡែន ព្រមទាំងមនុស្សប្រមាញ់ជាចំណី។

Brought to you by

Let's Read! is an initiative of The Asia Foundation's Books for Asia program that fosters young readers in Asia. booksforasia.org To read more books like this and get further information, visit letsreadasia.org .

Original Story Pishi Caught in a Storm, author: Manisha Chaudhry, Mala Kumar . illustrator: Sangeeta Das. Published by Pratham Books, https://storyweaver.org.in/stories/1205-pishi-caught-in-a-storm © Pratham Books. Released under CC BY 4.0.

This work is a modified version of the original story. © The Asia Foundation, 2018. Some rights reserved. Released under CC BY 4.0.

For full terms of use and attribution, http://creativecommons.org/licenses/by/4.0/